Die mense van die dorpies daarnaby was baie versigtig vir haar. Agter bakhande is gefluister dat sy ‘n heks is wat onskuldige, moeë reisigers lok na haar huisie toe met die wonderlike geure, maar dat daar nooit weer van hulle gesien of gehoor word, nadat hulle hulle voete binne die klip sirkel gesit het nie. Dat sy hulle iewers daarbinne gevange hou.
Geen mens het nog ooit ‘n tweede keer probeer om van my dis te eet nie, niemand was nog ooit braaf genoeg nie, het sy gese. Jy is die een waarvoor ek so lank gewag het. As jy nou jou kleed afgooi en openlik my sirkel betree, sodat almal jou kan sien, kan jy my genees van die spel wat oor my was, wat my vasgehou het binne die sirkel. Mense sal nie meer in vrees en bewing na my staar en agter bakhande fluister het dat ek ‘n heks is wat onskuldige reisigers lok en gevange hou nie. Jy wen jouself die reg toe om elke dag van jou lewe my disse saam met my te kom eet. Jy is vry om vir ewig te bly of te gaan wanneer jy voel jy is nie meer gelukkig nie. Niemand sal ooit weer in hierdie klipsirkel gevange gehou word teen hulle wil nie.
As jy kies om te bly, kan ons ons kragte saam gebruik om die mense om ons brawer, sterker en gesonder te maak, hulle eie magiese kragte te help ontdek.
Ek ontmoet in 2005 ‘n pragtige gelowige man. Eers gaan alles goed en beweeg dinge in ‘n goeie rigting in, totdat ek begin moed verloor en twyfel. Gisteraand vir die eerste keer toe ek my woorde herlees, sien ek duidelik hoe ek tot die kwyn van iets baie moois bygedra het, omdat my selfwaarde te laag was. Hoe meer ek getwyfel het, hoe meer het hy heel moontlik getwyfel, dis gewoonlik wat gebeur. Ek was gefokus op my ver van perfekte uiterlike, die agt jaar wat ek ouer as hy was, die oppervlakkige verskille in hoe ons die lewe sien, die wêreld om ons wat vir ons gesê het ons kan nooit werk nie. Nou verstaan ek dat hierdie verhouding in voorbereiding was vir my lewe in die hede en die toekoms.
Dit begin vroeg al, hierdie sirkel dans van man en vrou. Die manlike geslag (partykeer die adder geslag, alhoewel die Bybel ons anders bly vertel), daardie kreature wat soveel anders is as die vroulike spesie, so moeilik om partykeer te verstaan. Daar’s die seuntjie langsaan wat jy oor die draad mee gekuier het, wat jy nie werklik kan onthou nie, maar jy het die nalatingskap van sy vriendskap – ‘n dik, wit riffie onder jou pinkie soos hy hou met ‘n naelknippertjie bygedam het. Daar’s die ouer seuntjie wat in die geheim jou hand vashou in die kerk, en jou braaf wil beskerm as sy maatjies lastig raak. Nog enetjie wie se ma so graag wou hê julle moet trou as julle eendag groot is. Daar’s die seuntjie in dieselfde klas as jy, wat jou bewonder en jou gedurig terg, maar jy het net oë vir die ouer blondekuif rykman seun wat jou vra om te kys op lentedag. Dit hou net ‘n paar uur, want jou wegstoot van mans waarvan jy werklik hou, begin vroeg.
Dan word jy ‘n tiener en in standerd sewe kry jy jou eerste hoërskool kys, ‘n stoute, sexy mannetjie wat jy nie kan glo kan van jou hou nie, maar jy kan naderhand nie anders as om hom te glo nie, want hy loop al agter jou aan vir maande, voordat hy jou vra om sy meisie te word. Dit hou drie, vier maande voordat jy weereens die een is wat dit beëindig, want jy voel nie goed genoeg vir hom nie. Jy beëindig dit liewer, voor hy besef hoe alledaags jy is en jou los. Hy laat ook nie gras onder sy voete groei nie, die volgende dag het hy ‘n veel jonger meisietjie aan sy sy, wat hy op die bus ontmoet het. Dis ongelukkig die verloop van tienerliefde vir jou!
Jou eerste groot liefdesterleurstelling kom nie baie jare later nie. Die veel ouer seun wie se voete jy aanbid, het groot geword en hy gaan trou, en dis nie met jou nie. Vir ‘n rukkie is jy in skok, hy was dan die “een”. Vele jare later ontmoet jy iemand wat werklik soos die een voel en hy is soveel anders en meer gepas vir jou as wat jy ooit van kon droom.
Na jou vreeslike groot liefdesterleurstelling begin jy prakties word. Jy vat wat jy glo jy kan kry. Die donkerkop kerk seun wat somtyds ‘n wilde woede streep het, maar wat baie goed na jou en jou hart kyk, beter as wat vele daarna sou doen. Die gefluister agter die hande oor twyfelagtige bloedlyne en jou pa se afkeur aan die verhouding bring vinnig ‘n stop aan hierdie liefde! Nie lank daarna nie, trou hy met ‘n blonde meisie uit ‘n arm gesin wat hom mooi oppas en jy is bly vir hom, want hy is ‘n goeie man wat iemand verdien wat hom onvoorwaardelik lief het. Daar’s die veel ouer jongman waarmee jy vriende word, wat ‘n hartseer en sensitiwiteit oorgehou het van Angola. Hy kom kuier amper elke dag vir jou terwyl jy met geelsug en daarna klierkoors in die bed lê en net groente en vrugtesap kan inhou. Wanneer jy uiteindelik gesond genoeg is om op te staan, is hy daar om ente om die blok met jou te loop om jou kragte terug te kry. Julle deel ‘n liefde vir kuns en jou hart breek so bietjie wanneer hy besluit om te trou. Jare daarna hoor jy met groot hartseer dat hy sy lewe in ‘n motor ongeluk verloor het, veels te vroeg. Die lewe vat die mooistes partykeer eerste.
Na skool is daar die blondekop jongman wat jou hart steel. Ongelukkig nie net joune nie, die hele Rustenburg en Pretoria s’n ook. Vir ‘n rukkie daar lyk dit asof hy baie van jou hou en dan trou hy met ‘n sexy blonde dolla met baie hare, ‘n lekker lyf en lang bene wat op hoë hakskoene rondwals. ‘n Paar jaar later verlaat hierdie jeugliefde ook tragies die lewe. Dan is daar die donkerkop in ‘n blou jeep, wat in dieselfde tydsgleuf ook eers lyk of hy belangstel en dan ewe skielik trou met nog ‘n blonde poppie. Vir ‘n rukkie daarna het jy ‘n renons in al wat ‘n blonde meisie is, veral die wat op hoë hakskoene waggel en lyf swaai, want dis nie wie jy is nie en jy kan jouself nie verander in iets wat jy nooit gaan wees nie. Nou verstaan ek beter, ons is maar almal net wat ons is of voel ons moet wees om deur hierdie lewe te kom. Ek vra innige vergifnis van al die blonde meisies van daardie jare wat ek so hatig op was! Gelukkig word ons wyser deur die jare.
En so beaam ‘n vierde jongman in ‘n spasie van omtrent vyf jaar die idee wat in jou kop en hart kom lê het, dat jy nie troumateriaal is nie. Van daar af is dit ‘n afdraande pad van interessante kreature waarna jy in jou wildste drome voorheen nie na sou gekyk het nie, maar nou goed genoeg is vir jou. Daar’s die man wat jou agt jaar lank jou aan ‘n lyntjie hou, somtyds jou bed deel en dan verdwyn, net om maande later weer te verskyn. Mooi beloftes word elke nou en dan gemaak en dan weer verbreek. As jy terugkyk, kan jy om die dood nie verstaan waarom jy die man in die eerste plek in jou lewe ingelaat het nie, jy het hom nie eers aantreklik gevind nie, wat nog te se hom liefgehad of gedink dat hy goeie trouman materiaal sou wees. Hy word gevolg deur die wat jou vriendskap wil hê terwyl hulle “die een” soek, die wat jou lyf wil hê, maar nie jou hart nie, die wat jou hart wil hê maar jy moet al die vry-werk doen, die wat met jou wil trou maar jy wil niks weet nie, want dit voel net nie reg nie, die boheem wat jou laat hyg na jou asem, maar niks vir jou kop, hart en siel doen nie, die vele wat die soustrein ry terwyl dit goed gaan met jou en jy partytjies by dosyne kan hou, skinkborde vol shooters en ander gunstes en gawes kan uitdeel.
In jou vroeë dertigs is jy gedaan en ontnugter en sweer alle verhoudings af tot jou veertigste jaar. Jy begin ‘n vriendskap met ‘n Engelsman aan die ander kant van die wereld want dis veilig, soos jy deesdae verkies. So nou en dan vertel jou kop jou dit kan miskien werk maar nie jou, hart, siel of lyf stem saam nie. Hy is ‘n goeie man maar jy weet hy sal nooit jou vuurwarm hart in sy hande kan vashou nie, daarvoor is hy te versigtig en passief. Jy begin spot jy gaan ‘n non word en in ‘n klooster gaan bly, of vir jou ekstra katte en ‘n kanarie koop en in ‘n woud iewers in Oos Europa gaan bly. Bont kopdoeke, groot oorringe en flappende klere dra, allerhande vreemde moeraskleur brousels in ‘n groot swart, driebeen pot voorberei, terwyl jy misterieuse dinge onder jou asem prewel en grom. Totdat die mense in die omtrek begin fluister oor die mal, gevaarlike vrou diep in die woud!
‘n Distansie van honderde kilometers, maak geen verskil nie. Jy voel die band tussen julle. Hy gaan reis en ‘n selfs die duisende kilometers, keer nie dat jy soms sy hart voel fladder vir jou nie. Hy laat jou hoër mik, groter droom, beter wees en jy kan net hoop en bid jy kan dieselfde vir hom doen. Glo dat jy en hy julle lesse geleer het en dat hierdie een gaan hou!
Jy onthou die woorde wat jy onlangs iewers gehoor het – vind ‘n veilige hawe vir jou siel en jy weet “this is it”!
Onthou jy nog jou liedjies? Die liedjies wat jou maak wie jy is, die liedjies wat net jy kan sing, die liedjies wat jou help om staande te bly in donker tye, die liedjies wat genesing bring?
Ek glo as jy werklik wil weet wie jy diep binne in jou kern is, gaan terug na jou kinder en jongmenstyd. Ondersoek die drome wat jy gehad het, kyk na wat jou gefassineer het, waarmee jy jouself besig gehou het, wat jou hart warm laat klop het, selfs wat jou pyn verskaf het.
My pa was toe ek baie klein was in die bou bedryf. Dit was vir my vreeslik opwindend om saam hom na die halfgeboude huise te gaan kyk. Te sien hoe hy somtyds self die tëels lê, mure pleister of plafonne lê. Baie van sy huise staan seker nou nog, veral in Zinniaville waar hy baie van sy kliente vandaan gekry het maar oor verder op in die dorp. Die liefde vir ‘n lëe of halfgeboude huis is nogsteeds met my. Al daardie potensiaal en moontlikhede is vir my wonderlik. Voeg daarby trein stasies en lughawens. Enigiets waar die potensiaal en moontlikheid van ‘n klein avontuur in die lug hang!
Ek sal seker vir ure kan skryf oor my kinder en jongmens dae. Hoe meer ek skryf hoe meer onthou ek. Die goeie sowel as die slegte. Ons almal kan.
Die punt wat ek egter wil maak is dat ‘n goeie terugkyk in jou verlede jou kan help onthou wie jy werklik is, diep in jou siel. Wat dit is wat jy nodig het om jou deur slegte dae te dra en goeie dae net meer te kan verryk. Wat dit is wat jou staande kan hou. Meeste mense vergeet hulle liedjies en dis ‘n tragedie.
Bring hierdie dinge terug in jou hede in. Al spandeer jy net vyftien minute ‘n dag daarop, dit maak die wêreld se verskil aan die toestand van jou hart en siel!
Ek vertel die verhaal hier in my eie woorde, want dit het vir my sy eie betekenis gekry. Nadat ek die hervertelling gesien het skryf ek die volgende in die groep: